cometadata/datacite-titles-descriptions-related-identifiers huggingface dataset:
DOI: 10.14457/tu.the.2022.674
title: สถานะทางกฎหมายของมหาเถรสมาคม

description: มหาเถรสมาคม คือองค์กรศาสนาที่อาจกล่าวได้ว่ามีความสำคัญมากที่สุดในประเทศไทย เนื่องจากมีสถานะเป็นองค์กรปกครองสูงสุดของคณะสงฆ์ไทยซึ่งเป็นคณะนักบวชที่มีจำนวนมากที่สุดในประเทศ อย่างไรก็ตาม แม้ว่ามหาเถรสมาคมจะเป็นองค์กรศาสนาที่มีความสำคัญดังที่กล่าวมา แต่สถานะทางกฎหมายของมหาเถรสมาคมกลับยังไม่มีความแน่นอนชัดเจนมากนัก โดยเมื่อพิจารณาถึงคำวินิจฉัยของศาลและองค์กรตามกฎหมายต่าง ๆ ก็พบว่ามักจะเป็นการวินิจฉัยเกี่ยวกับสถานะทางกฎหมายของการใช้อำนาจของมหาเถรสมาคมว่าไม่มีลักษณะเป็นการกระทำทางปกครอง ขณะที่ยังไม่พบว่ามีการวินิจฉัยเกี่ยวกับสถานะทางกฎหมายขององค์กรมหาเถรสมาคมโดยแน่ชัดแต่อย่างใด ด้วยเหตุนี้ ผู้เขียนจึงเห็นว่าสมควรที่จะทำการศึกษาเกี่ยวกับประเด็นปัญหาดังกล่าว ทั้งนี้ เนื่องจากการศึกษาถึงสถานะทางกฎหมายขององค์กรใดองค์กรหนึ่งย่อมจะก่อให้เกิดประโยชน์ในทางวิชาการ และประโยชน์ต่อการปรับใช้กฎหมายให้ถูกต้องสอดคล้องกับสถานะทางกฎหมายขององค์กรนั้น ๆ ซึ่งในวิทยานิพนธ์ฉบับนี้ ผู้เขียนได้ทำการศึกษาโดยใช้วิธีค้นคว้าและรวบรวมข้อมูลจากตำรา บทความ และเอกสารทางวิชาการ รวมถึงศึกษาแนวคำวินิจฉัยของศาลและองค์กรตามกฎหมายต่าง ๆ ประกอบด้วย โดยจากการศึกษาพบว่า มหาเถรสมาคมเป็นองค์กรที่รัฐก่อตั้งขึ้นเพื่อให้มีอำนาจหน้าที่ในการดำเนินกิจการพระพุทธศาสนาแทนรัฐ โดยเฉพาะอย่างยิ่งที่เกี่ยวกับการปกครองคณะสงฆ์ซึ่งถือเป็นหน้าที่หรือภารกิจอย่างหนึ่งของรัฐไทยมาตั้งแต่อดีตจนถึงปัจจุบัน โดยในการปฏิบัติหน้าที่มหาเถรสมาคมจะได้รับการสนับสนุนในด้านต่าง ๆ จากรัฐไม่ว่าจะเป็นงบประมาณและบุคลากรในการดำเนินงาน รวมถึงการกำหนดให้มหาเถรสมาคมมีอำนาจตามกฎหมายที่สามารถสั่งบังคับการต่อเอกชนได้เช่นเดียวกับองค์กรของรัฐโดยทั่วไป ซึ่งจากลักษณะทางมหาชนของมหาเถรสมาคมในประการต่าง ๆ ดังกล่าวมานี้ จึงทำให้สรุปได้ว่า มหาเถรสมาคมมีสถานะเป็นองค์กรของรัฐองค์กรหนึ่ง นอกจากนี้ แม้ศาลและองค์กรตามกฎหมายต่าง ๆ จะมีแนวคำวินิจฉัยว่าการกระทำหรือการใช้อำนาจของมหาเถรสมาคมไม่มีลักษณะเป็นการกระทำทางปกครอง เนื่องจากเห็นว่าเป็นการดำเนินกิจการทางศาสนา แต่ผู้เขียนมีความเห็นแตกต่างว่า มหาเถรสมาคมเป็นองค์กรที่มีการใช้อำนาจตามกฎหมายในระดับพระราชบัญญัติซึ่งมีลักษณะเป็นการกระทำทางปกครอง โดยเฉพาะอย่างยิ่งการออกกฎและคำสั่งทางปกครอง นอกจากนี้ มหาเถรสมาคมยังมีลักษณะสอดคล้องกับบทนิยามความเป็นฝ่ายปกครองตามกฎหมายฉบับต่าง ๆ ดังนั้น มหาเถรสมาคมจึงมีลักษณะเป็นองค์กรของรัฐประเภทฝ่ายปกครอง และด้วยเหตุที่มหาเถรสมาคมมีสถานะเป็นองค์กรของรัฐประเภทฝ่ายปกครองดังกล่าวข้างต้น ผู้เขียนจึงเห็นว่า ในกรณีที่เกิดข้อพิพาทเกี่ยวกับการใช้อำนาจทางปกครองของมหาเถรสมาคม ศาลปกครองจึงควรเป็นศาลที่มีอำนาจในการพิจารณาพิพากษาคดี อย่างไรก็ตาม ศาลปกครองได้มีคำวินิจฉัยเป็นไปในแนวทางเดียวกันมาโดยตลอดว่า คดีพิพาทเกี่ยวกับการการกระทำหรือการใช้อำนาจตามกฎหมายของมหาเถรสมาคมไม่อยู่ในอำนาจพิจารณาพิพากษาของศาลปกครอง โดยที่แนวคำวินิจฉัยดังกล่าวนี้ยังสอดคล้องกับความเห็นของคณะกรรมการวินิจฉัยชี้ขาดอำนาจหน้าที่ระหว่างศาล ซึ่งเห็นว่าคดีพิพาทเกี่ยวกับการปกครองคณะสงฆ์เป็นคดีที่อยู่ในอำนาจพิจารณาพิพากษาของศาลยุติธรรม ซึ่งผู้เขียนเห็นว่าแนวคำวินิจฉัยดังกล่าวไม่สอดคล้องกับบทบัญญัติแห่งรัฐธรรมนูญและพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542 และไม่เป็นไปตามเจตนารมณ์ในการก่อตั้งศาลปกครองขึ้นในประเทศไทย
DOI: 10.14457/tu.the.2022.676
title: โอกาส ความเป็นไปได้และความท้าทายทางกฎหมายในการใช้บังคับการวางแผนเชิงพื้นที่ทางทะเลภายใต้บริบทกฎหมายไทย

description: ทะเลเป็นแหล่งทรัพยากรธรรมชาติซึ่งมนุษย์ได้ทำการแสวงหาประโยชน์เพื่อตอบสนองต่อความต้องการในหลากหลายด้าน เมื่อทะเลเป็นแหล่งทรัพยากรที่ได้มาโดยไม่ต้องเสียค่าบริการ มนุษย์จึงมีความต้องการใช้ประโยชน์เพิ่มมากขึ้นส่งผลให้เกิดการใช้งานที่เกินขีดจำกัด อันเป็นเหตุนำไปสู่ความขัดแย้งและเกิดการเสื่อมโทรมของสิ่งแวดล้อมทางทะเล อีกทั้งการใช้ประโยชน์พื้นที่ทางทะเลยังเป็นการดำเนินการที่แต่ละกิจกรรมต่างไม่ได้คำนึงถึงการใช้ประโยชน์ในรูปแบบอื่นหรือสิ่งแวดล้อมทางทะเล ทำให้การใช้พื้นที่ทางทะเลขาดการวางแผนเพื่อให้กิจกรรมของแต่ละภาคส่วนมีความสัมพันธ์กัน ด้วยสาเหตุดังกล่าวการวางแผนเชิงพื้นที่ทางทะเล (Marine Spatial Planning) จึงเข้ามามีบทบาทในการจัดการกิจกรรมการใช้พื้นที่ทางทะเลให้สอดคล้องกัน โดยจะช่วยลดความขัดแย้งระหว่างการใช้ประโยชน์ของมนุษย์ (user-user conflicts) หรือความขัดแย้งระหว่างการใช้ประโยชน์ของมนุษย์และสิ่งแวดล้อมทางทะเล (user-environment conflicts) เพื่อให้การประกอบกิจกรรมในแต่ละพื้นที่สามารถดำเนินการไปได้อย่างเป็นระบบควบคู่ไปกับการรักษาความสมบูรณ์ของระบบนิเวศทางทะเล การเลือกใช้แนวทางที่เกิดประโยชน์สูงสุดย่อมเป็นความท้าทายของการกำหนดให้มีมาตรการทางกฎหมายเกี่ยวกับการวางแผนเชิงพื้นที่ทางทะเล วิทยานิพนธ์ฉบับนี้จึงได้รวบรวมข้อมูล วิเคราะห์ และเปรียบเทียบข้อดีและข้อเสียของแต่ละแนวทาง เพื่อเป็นเครื่องมือที่ช่วยในการพิจารณาเลือกใช้รูปแบบการวางแผนเชิงพื้นที่ทางทะเลที่เหมาะสม ซึ่งการมีแนวทางปฏิบัติที่เปรียบเทียบให้เห็นอย่างเป็นรูปธรรมจะทำให้สามารถนำไปใช้ได้อย่างสอดคล้องกับบริบทของประเทศไทย จากการศึกษาความเป็นไปได้ของการกำหนดให้มีมาตรการทางกฎหมายในการวางแผนเชิงพื้นที่ทางทะเล พบแนวทางการดำเนินการของเนเธอร์แลนด์ เยอรมนี สหราชอาณาจักร และเดนมาร์ก ซึ่งได้รับการยอมรับว่าเป็นประเทศแนวหน้าของการวางแผนเชิงพื้นที่ทางทะเลในยุโรป แนวทางที่หนึ่ง การกำหนดแผนการจัดการพื้นที่ทางทะเลโดยใช้มาตรการทางกฎหมายที่มีอยู่ โดยไม่ได้มีการตรากฎหมายหรือแก้ไขปรับปรุงกฎหมาย ตามแนวทางของเนเธอร์แลนด์ แนวทางที่สอง การแก้ไขเพิ่มเติมกฎหมายซึ่งมีผลใช้บังคับในปัจจุบัน ตามแนวทางของเยอรมนี และแนวทางที่สาม การตรากฎหมายในเรื่องการวางแผนเชิงพื้นที่ทางทะเลเป็นการเฉพาะและจัดตั้งองค์กรขึ้นใหม่เพื่อทำหน้าที่ตามที่กฎหมายกำหนด ตามแนวทางของสหราชอาณาจักรและเดนมาร์ก แต่สำหรับกรณีของเดนมาร์กจะไม่ได้มีการจัดตั้งองค์กรขึ้นใหม่เช่นเดียวกับสหราชอาณาจักร เมื่อได้พิจารณาข้อดีและข้อเสียของแนวทางการดำเนินการทั้งหมดแล้ว การดำเนินการตามแนวทางของเยอรมนีที่แก้ไขเพิ่มเติมกฎหมายซึ่งมีผลใช้บังคับในปัจจุบันจะมีความสอดคล้องกับบริบทของประเทศไทยมากที่สุด ซึ่งพระราชบัญญัติการรักษาผลประโยชน์ของชาติทางทะเล พ.ศ. 2562 มีบทบัญญัติทางกฎหมายที่ครอบคลุมและรองรับการวางแผนเชิงพื้นที่ทางทะเลอย่างค่อนข้างรอบด้าน แม้จะต้องมีการแก้ไขเพิ่มเติมกฎหมาย แต่เมื่อเทียบกับการดำเนินการในอีกสองแนวทางแล้ว การดำเนินการตามพระราชบัญญัติดังกล่าวนับเป็นทางเลือกที่เหมาะสมกับการกำหนดให้มีการวางแผนเชิงพื้นที่ทางทะเลเพื่อใช้ในการบริหารจัดการการใช้ประโยชน์จากทะเลให้เกิดความสมดุล
DOI: 10.14457/tu.the.2022.677
title: การใช้เด็กให้กระทำผิดอาญาโดยการงดเว้น: ศึกษากรณีผู้ใช้อำนาจปกครอง

description: ในสังคมไทย บิดา มารดา ซึ่งเป็นผู้ใช้อำนาจปกครองตามประมวลกฎหมายแพ่งและพาณิชย์ เป็นผู้ที่กฎหมายกำหนดให้มีหน้าที่ในการอุปการะเลี้ยงดูอบรมสั่งสอนเด็กที่อยู่ภายใต้การปกครองของตน โดยกฎหมายได้ให้อำนาจในการทำโทษเด็กตามสมควรเพื่อว่ากล่าวสั่งสอน ทั้งนี้เพื่อให้เด็กที่อยู่ภายใต้การปกครองมีความประพฤติที่ดี เติบโตเป็นคนดี ไม่หลงไปกระทำผิดกฎหมาย อันส่งผลเสียต่อเด็กในอนาคต หน้าที่ดังกล่าวนี้เป็นหน้าที่ในการป้องกันไม่ให้เด็กกระทำผิดอาญาและเป็นหน้าที่ป้องกันผลตามกฎหมาย ดังนั้นการที่ผู้ใช้อำนาจปกครองไม่ทำหน้าที่อบรมสั่งสอน ตักเตือนบุตรของตนจนกลายเป็นการก่อให้เด็กนั้นกระทำผิดทางอาญาจึงเป็นการงดเว้นหน้าที่ที่จักต้องกระทำเพื่อป้องกันผลตามนัยยะแห่งประมวลกฎหมายอาญาแล้ว ในปัจจุบัน ผู้ใช้อำนาจปกครองไม่ได้ตระหนักถึงบทบาทหน้าที่ของตนในการอบรมสั่งสอน ตักเตือนบุตรเหมือนในอดีต ประกอบกับสังคมมีความพลวัตรทางเทคโนโลยีที่เด็กเข้าถึงข้อมูลข่าวสารโดยสะดวกและรวดเร็วมากขึ้น ทำให้เด็กตกอยู่ในความเสี่ยงในการกระทำผิดทางอาญาได้ง่ายขึ้น หากผู้ปกครองปล่อยปละละเลยไม่ตักเตือน หรือวางเฉยเมื่อเห็นบุตรหรือผู้อยู่ในความปกครองของตนกระทำผิด จนเป็นเหตุให้เด็กนั้นกระทำผิดอีกในครั้งต่อๆไป เนื่องจากขาดความรู้ผิดชอบชั่วดีเพราะไม่มีผู้ทำหน้าที่บอกกล่าวตักเตือน ทั้งนี้ เป็นไปตามธรรมชาติของเด็ก และสอดคล้องกับทฤษฎีเกี่ยวกับพัฒนาการของเด็กกับการกระทำผิดอาญา และทฤษฎีพื้นฐานที่เกี่ยวข้องกับการตัดสินใจ กระทำผิดอาญาของเด็ก ซึ่งชี้ชัดว่าผู้ใช้อำนาจปกครองมีโอกาสในการใช้เด็กให้กระทำผิดอาญา ทั้งโดยตรงและโดยอ้อมได้มากกว่าบุคคลอื่น เพราะมีความใกล้ชิด และมีอิทธิพลต่อความคิดของเด็ก ด้วยเหตุนี้จึงมีความจำเป็นที่จะต้องมีกฎหมายเข้ามากำกับดูแลการทำหน้าที่ของผู้ปกครอง ในการอบรมสั่งสอนตักเตือนตามที่กฎหมายกำหนดไว้ให้เกิดความสอดคล้องกับความเป็นจริง ให้มากขึ้นเพื่อคุ้มครองเด็กจากการถูกใช้ให้กระทำผิดโดยการงดเว้นการปฏิบัติหน้าที่ของผู้ใช้อำนาจปกครอง ต่อไป ในวิทยานิพนธ์ฉบับนี้ ผู้เขียนได้ศึกษาถึงสภาพปัญหาและข้อเท็จจริงที่เกิดขึ้น ในสังคมไทย ทฤษฎีทางอาญา กฎหมายไทยที่เกี่ยวข้อง แนวคำพิพากษาฎีกา รวมถึงกฎหมายต่างประเทศ และพบว่าการคุ้มครองเด็กจากการถูกใช้โดยผู้ใช้อำนาจปกครองในประเทศไทยปัจจุบันยังไม่ได้คำนึงถึงการก่อให้เด็กกระทำผิดโดยอ้อมหรือโดยการงดเว้นหน้าที่ตามกฎหมาย และยังไม่มีการคำนึงถึงหลักประโยชน์สูงสุดของเด็ก (the best interest of the child) ในประเด็นนี้เท่าที่ควรจึงสมควรให้มีการขยายขอบเขตในการใช้การตีความความหมายของการใช้เด็กให้กว้างขึ้น โดยคำนึงถึงลักษณะทางธรรมชาติของเด็ก ทฤษฎีเลียนแบบ (Theory of Imitation) ทฤษฎีการคบหาสมาคมที่แตกต่างกัน(Differential Associations Theory) และหลักประโยชน์สูงสุดของเด็ก (the best interest of the child) โดยการกำหนดให้ผู้ปกครองต้องรับผิดทางอาญาในฐานะที่เป็นผู้ใช้ให้กระทำผิดโดยอ้อม ในกรณีที่ผู้ปกครองไม่ทำหน้าที่ตามที่บัญญัติไว้ในประมวลกฎหมายแพ่งและพาณิชย์ บรรพ 5 และพระราชบัญญัติคุ้มครองเด็กในการว่ากล่าวตักเตือน อบรมสั่งสอนให้คำแนะนำในกรณีที่รู้ หรือควรรู้ว่าเด็กกระทำผิดและถือว่าเป็นการใช้โดยการงดเว้นหน้าที่ซึ่งต้องป้องกันผลตามหลักกฎหมาย มาตรา 59 วรรค 5 ทั้งนี้เพื่อให้การคุ้มครองเด็กจากการถูกใช้ให้กระทำผิดอาญาเกิดประสิทธิภาพสูงสุดต่อไป
DOI: 10.14457/tu.the.2022.678
title: การศึกษาความตั้งใจที่จะซื้อซ้ำที่มีต่อแพลตฟอร์มไทยแลนด์โพสมาร์ท

description: แพลตฟอร์มไทยแลนด์โพสมาร์ทเป็นแพลตฟอร์มซื้อขายสินค้าไปรษณีย์ สินค้าชุมชน สินค้าสั่งจองตามเหตุการณ์พิเศษต่าง ๆ เป็นช่องทางการสร้างรายได้และการรักษาความสัมพันธ์ที่มีกับลูกค้า งานวิจัยชิ้นนี้ได้นำแบบจำลองการยอมรับเทคโนโลยี แบบจำลองส่วนประสมทางการตลาด แนวคิดการรับรู้ถึงคุณค่า และแนวคิดความตั้งใจที่จะซื้อซ้ำ มาใช้ในการศึกษาวิเคราะห์ว่าปัจจัยใดที่ส่งผลต่อความตั้งใจที่จะซื้อซ้ำที่มีต่อแพลตฟอร์มไทยแลนด์โพสมาร์ท งานวิจัยนี้เป็นงานวิจัยเชิงปริมาณซึ่งจัดเก็บข้อมูลจากผู้ที่เคยใช้แพลตฟอร์มไทยแลนด์โพสมาร์ทผ่านช่องทางออนไลน์ทั้งสิ้น 175 ชุด ผลการวิจัยพบว่าปัจจัยที่ส่งผลต่อการรับรู้ถึงคุณค่าอย่างมีนัยสำคัญเรียงลำดับจากปัจจัยส่วนประสมทางการตลาดด้านราคาส่งผลต่อการรับรู้ถึงคุณค่ามากที่สุด รองลงมาคือปัจจัยส่วนประสมทางการตลาดด้านสินค้า ตามมาด้วยส่วนประสมทางการตลาดด้านส่งเสริมการขาย ความคาดหวังด้านประสิทธิภาพ ความคาดหวังด้านความพยายาม อิทธิพลทางสังคม และเงื่อนไขที่สนับสนุนการใช้เทคโนโลยีตามลำดับ
DOI: 10.14457/tu.the.2022.679
title: การประเมินผลกระทบทางเศรษฐกิจและสิ่งแวดล้อมของการใช้น้ำยางพาราสำหรับการสร้างถนนในประเทศไทย

description: เนื่องจากรัฐบาลมีมาตรการ “การสร้างถนนยางพารา” 3 โครงการ ได้แก่ การฉาบผิวแบบพาราสเลอรี่ซิล แอสฟัลต์คอนกรีตปรับปรุงคุณภาพด้วยน้ำยางธรรมชาติ และการใช้น้ำยางพาราในการก่อสร้างชั้นพื้นทางดินซีเมนต์ เพื่อเพิ่มอุปสงค์ของน้ำยางพาราและช่วยเหลือเกษตรกรชาวสวนยาง การศึกษานี้มุ่งประเมินผลกระทบทางเศรษฐกิจและสิ่งแวดล้อมของการนำยางพารามาใช้เป็นส่วนผสมของทั้ง 3 โครงการ โดยใช้การวิเคราะห์ตารางปัจจัยการผลิตและผลผลิตเพื่อและการประเมินวัฏจักรชีวิต ผลการศึกษาพบว่า ทุกโครงการถนนยางพารามีผลทำให้มูลค่าผลิตภัณฑ์รวมภายในประเทศ การจ้างงาน และมูลค่าการนำเข้าสูงขึ้น โดยการใช้น้ำยางพาราในการก่อสร้างชั้นพื้นทางดินซีเมนต์ทำให้เกิดผลได้ทางเศรษฐกิจสูงที่สุด รองลงมาคือโครงการแอสฟัลต์คอนกรีตปรับปรุงคุณภาพฯ และโครงการฉาบผิวแบบพาราสเลอรี่ซิล ตามลำดับ นอกจากนี้สาขาการผลิตน้ำยางพารามีมูลค่าเพิ่มขึ้นจากสถานการณ์ปกติมากที่สุดเมื่อเทียบกับสาขาการผลิตอื่น ๆ ด้วย อย่างไรก็ตาม การใช้น้ำยางพาราในการก่อสร้างชั้นพื้นทางดินซีเมนต์มีผลกระทบต่อสิ่งแวดล้อมมากที่สุดใน 4 ด้าน ได้แก่ การทำให้เกิดภาวะโลกร้อน การเพิ่มขึ้นของแร่ธาตุอาหารในน้ำ การใช้น้ำ และการครอบครองที่ดินทางการเกษตร โดยกิจกรรมที่มีผลต่อตัวชี้วัดดังกล่าวมากที่สุด คือการผลิตวัตถุดิบในการทำถนน ได้แก่ การผลิตปูนซีเมนต์และแอสฟัสต์ และขั้นตอนการเพาะปลูก ในขณะที่โครงการแอสฟัลต์คอนกรีตปรับปรุงคุณภาพฯ ทำให้เกิดผลกระทบต่อสิ่งแวดล้อมด้านการทำให้เกิดภาวะฝนกรด การทำลายชั้นโอโซนในชั้นบรรยากาศ และฝุ่นละอองขนาดเล็ก สูงที่สุด ดังนั้น เนื่องจากถนนยางพาราทำให้เกิดผลได้ทางเศรษกิจจึงควรมีการสนับสนุนต่อไป แต่ในขณะเดียวกันก็ควรพิจารณาแนวทางลดผลกระทบทางสิ่งแวดล้อมโดยการลดการใช้และปรับเปลี่ยนวัตถุดิบในการกระบวนการผลิตด้วย ผลการศึกษานี้สามารถใช้ประกอบการตัดสินใจเชิงนโยบายเพื่อสนับสนุนให้เกิดความยั่งยืนในอุตสาหกรรมยางพาราของไทย
DOI: 10.14457/tu.the.2022.680
title: ปัจจัยที่ส่งผลต่อความตั้งใจในการใช้งานแอปพลิเคชันเฟซบุ๊กอย่างต่อเนื่อง

description: งานวิจัยนี้มีวัตถุประสงค์เพื่อศึกษาปัจจัยที่ส่งผลต่อความตั้งใจในการใช้งานแอปพลิเคชันเฟซบุ๊กอย่างต่อเนื่อง ซึ่งเป็นงานวิจัยเชิงปริมาณ ที่มีการประยุกต์ใช้ทฤษฎีการยอมรับและการใช้เทคโนโลยี และแนวคิดที่ศึกษาเกี่ยวกับความเป็นส่วนตัวเกี่ยวกับการใช้ระบบงานมาเป็นแนวทางในการสร้างกรอบแนวคิดกาวิจัย โดยงานวิจัยนี้ศึกษากับกลุ่มตัวอย่างที่มีประสบการณ์ใช้งานแอปพลิเคชันเฟซบุ๊ก จำนวน 185 คน ด้วยวิธีการแจกแบบสอบถามในรูปแบบอิเล็กทรอนิกส์และนำข้อมูลที่ได้มาประมวลผลทางสถิติด้วยโปรแกรมสำเร็จรูปเพื่อวิเคราะห์ความสัมพันธ์ของปัจจัยต่าง ๆ ตามทฤษฎีและกรอบแนวคิดการวิจัย ผลการวิจัยพบว่าประสบการณ์ที่ไม่ดีเกี่ยวกับความเป็นส่วนตัวและความตระหนักรู้เกี่ยวกับความเป็นส่วนตัวส่งผลทางตรงต่อความกังวลเกี่ยวกับความเป็นส่วนตัวและส่งอิทธิพลทางอ้อมต่อการรับรู้ความเสี่ยงเกี่ยวกับความเป็นส่วนตัว โดยเมื่อผู้ใช้งานที่เคยพบเจอการถูกละเมิดความเป็นส่วนตัวและขาดความเข้าใจเกี่ยวกับความสำคัญของข้อมูลส่วนบุคคล จะนำไปสู่การละเลยในการป้องกันการละเมิดข้อมูลส่วนบุคคลในรูปแบบต่าง ๆ อีกทั้งความกังวลเกี่ยวกับความเป็นส่วนตัวส่งผลทางตรงต่อการรับรู้ความเสี่ยงเกี่ยวกับความเป็นส่วนตัว นอกจากนี้ความคาดหวังด้านประสิทธิภาพ ความคาดหวังด้านการเรียนรู้ และอิทธิพลทางสังคมส่งผลต่อความตั้งใจในการใช้งานแอปพลิเคชันเฟซบุ๊กอย่างต่อเนื่อง อย่างไรก็ตาม จากผลการวิจัยพบอีกว่า ความกังวลเกี่ยวกับความเป็นส่วนตัวและการรับรู้ความเสี่ยงเกี่ยวกับความเป็นส่วนตัวไม่ส่งผลต่อความตั้งใจในการใช้งานแอปพลิเคชันเฟซบุ๊กอย่างต่อเนื่อง เนื่องจาก ผู้ตอบแบบสอบถามส่วนใหญ่อยู่ในช่วงอายุ 21 – 40 ปีซึ่งอยู่ระหว่างกลุ่มเจเนอเรชันแซด (Generation Z) และ เจเนอเรชันวาย (Generation Y) โดยมุ่งเน้นการใช้งานเฟซบุ๊กในการติดตามข่าวสาร และแลกเปลี่ยนข้อมูลระหว่างกันกับผู้อื่น ดังนั้นผู้ใช้งานอาจยอมรับความเสี่ยงในการใช้งานได้ เนื่องจากเมื่อพิจารณาจากประโยชน์ที่จะได้รับมีมากกว่าความเสียหายที่อาจจะเกิดขึ้นจากการใช้งานเฟซบุ๊ก ดังนั้น จึงขอเสนอแนะสำหรับงานวิจัยต่อเนื่องว่าควรศึกษากลุ่มคนเจเนอเรชันเอกซ์ (Generation X) และ กลุ่มเบบี้บูมเมอร์ (Baby Boomer) ซึ่งอาจมีความกังวลเกี่ยวกับความเป็นส่วนตัวและการรับรู้ความเสี่ยงเกี่ยวกับความเป็นส่วนตัวที่แตกต่างจากกลุ่มผู้ตอบแบบสอบถามส่วนใหญ่ อีกทั้ง ผู้ตอบแบบสอบถามส่วนใหญ่ใช้งานแอปพลิเคชันไลน์และอินสตาแกรมที่มีการจัดเก็บข้อมูลส่วนบุคคลเป็นจำนวนมากและนิยมในปัจจุบัน จึงเสนอแนะงานต่อเนื่องในการศึกษาแอปพลิเคชันเครือข่ายสังคมออนไลน์ดังกล่าว
DOI: 10.14457/tu.the.2022.681
title: ปัจจัยที่มีอิทธิพลต่อการซื้อสินค้าซ้ำผ่านอีมาร์เก็ตเพลส

description: จากอิทธิพลของเทคโนโลยีที่มีการพัฒนาอย่างต่อเนื่องเพื่อเข้ามาช่วยให้ผู้บริโภคมีความสะดวก สบาย และใช้ชีวิตได้อย่างง่ายมากขึ้น ประกอบกับภาคธุรกิจมีการนำเทคโนโลยีมาใช้เป็นแรงขับเคลื่อนในการตอบสนองต่อผู้บริโภคไม่ว่าจะเป็นด้านการสื่อสาร การจัดจำหน่ายสินค้าผ่านทางอิเล็กทรอนิกส์ ทำให้ผู้บริโภคมีการปรับตัวซื้อสินค้าออนไลน์กันมากขึ้น ผู้วิจัยจึงต้องการสำรวจถึงทัศนคติการซื้อสินค้าของผู้บริโภคในปัจจุบัน งานวิจัยนี้จึงมีวัตถุประสงค์เพื่อศึกษาปัจจัยที่มีอิทธิพลต่อการซื้อสินค้าซ้ำผ่านอีมาร์เก็ตเพลส โดยประยุกต์ใช้แนวคิดดังนี้ 1. การซื้อแบบไม่ได้วางแผน 2. ความพึงพอใจของผู้บริโภค 3. ความสำเร็จของระบบสารสนเทศ และ 4. กลยุทธ์ทางการตลาด ซึ่งประกอบด้วยปัจจัยด้าน คุณภาพของระบบ คุณภาพของข้อมูล คุณภาพของการบริการ ผลิตภัณฑ์ ราคา ช่องทางการจัดจำหน่าย และ การส่งเสริมการตลาด โดยการเก็บรวบรวมข้อมูลด้วยแบบสอบถามออนไลน์ จากผู้ที่เคยใช้บริการซื้อสินค้าออนไลน์ผ่านช่องทางอีมาร์เก็ตเพลสในประเทศไทยจำนวนทั้งสิ้น 183 ชุด ผลการวิจัยชี้ให้เห็นว่า ปัจจัยด้านความพึงพอใจของผู้บริโภคขึ้นอยู่กับปัจจัยด้านคุณภาพของข้อมูล คุณภาพของระบบ คุณภาพของการบริการ ผลิตภัณฑ์ และช่องทางการจัดจำหน่าย ทั้งนี้ ปัจจัยด้านราคาและการส่งเสริมการตลาดไม่ส่งผลต่อความพึงพอใจของผู้บริโภค ขณะเดียวกันปัจจัยด้านความพึงพอใจของผู้บริโภคและการซื้อโดยไม่ได้วางแผนมีอิทธิพลต่อการซื้อสินค้าซ้ำผ่านอีมาร์เก็ตเพลส
DOI: 10.14457/tu.the.2022.682
title: ปัจจัยที่มีผลต่อความตั้งใจใช้งานระบบจัดการงานบริการสารสนเทศ

description: งานวิจัยนี้มีวัตถุประสงค์เพื่อศึกษาปัจจัยที่มีอิทธิพลในการตั้งใจใช้งานระบบจัดการงานบริการสารสนเทศ ซึ่งเป็นงานวิจัยเชิงปริมาณ และประยุกต์ใช้ทฤษฎีรวมของการยอมรับและการใช้เทคโนโลยี และแนวคิดการต่อต้านความเปลี่ยนแปลง โดยทำการศึกษากลุ่มตัวอย่างจากพนักงานในองค์กรต่าง ๆ ในประเทศไทย จำนวน 191 ตัวอย่าง ด้วยการแจกแบบสอบถามในรูปแบบอิเล็กทรอนิกส์ แล้วนำข้อมูลที่ได้มาประมวลผลด้วยโปรแกรมสำเร็จรูปทางสถิติ เพื่อวิเคราะห์ความสัมพันธ์ของปัจจัยต่าง ๆ ในกรอบแนวคิดในการวิจัยที่กล่าวมาข้างต้น ผลการวิจัยพบว่า ความคาดหวังในประสิทธิภาพ ความคาดหวังในความพยายาม อิทธิพลทางสังคม และการต่อต้านความเปลี่ยนแปลง เป็นปัจจัยที่มีอิทธิพลต่อความตั้งใจใช้งานระบบจัดการงานบริการสารสนเทศ ทั้งนี้ปัจจัยลักษณะบุคลิกภาพที่ต่อต้านความเปลี่ยนแปลงที่ส่งผลต่อการต่อต้านความเปลี่ยนแปลง ได้แก่ ปฏิกิริยาทางอารมณ์ การมุ่งเป้าในระยะสั้น การตายตัวทางความคิด ในทางตรงกันข้าม การแสวงหากิจวัตร เป็นปัจจัยที่ไม่ส่งอิทธิพลต่อการต่อต้านความเปลี่ยนแปลง นอกเหนือจากนี้ งานวิจัยยังแสดงให้เห็นว่าการต่อต้านความเปลี่ยนแปลง เป็นปัจจัยที่ไม่ส่งอิทธิพลต่อความคาดหวังในประสิทธิภาพและความคาดหวังในความพยายาม ผลการศึกษาจากการงานวิจัยนี้สามารถเป็นประโยชน์ต่อหน่วยงานซึ่งวางแผนการนำระบบจัดการงานบริการสารสนเทศมาใช้ภายในองค์กร และผู้ที่สนใจในการศึกษากรอบแนวคิดในด้านการยอมรับและใช้เทคโนโลยีซึ่งผสมผสานด้วยแนวคิดในด้านการต่อต้านความเปลี่ยนแปลง
DOI: 10.14457/tu.the.2022.683
title: การยอมรับระบบชำระค่าผ่านทางพิเศษอัตโนมัติผ่านแอปพลิเคชันเอ็มโฟลว์ไทย

description: ปัจจุบันปัญหาการจราจรติดขัดเป็นหนึ่งในปัญหาหลักที่เกิดขึ้นในประเทศไทย โดยเฉพาะอย่างยิ่งปัญหาการจราจรติดขัดที่บริเวณด่านเก็บค่าผ่านทางพิเศษซึ่งส่งผลให้การจราจรบนทางพิเศษติดขัดและไม่คล่องตัว การพัฒนาระบบชำระค่าผ่านทางพิเศษอัตโนมัติแบบไม่มีไม้กั้นหรือเอ็มโฟลว์ เป็นอีกทางเลือกหนึ่งที่กระทรวงคมนาคมเลือกใช้เพื่อแก้ปัญหาด้านการจราจร งานวิจัยนี้เป็นงานวิจัยเชิงปริมาณที่มีวัตถุประสงค์เพื่อศึกษาปัจจัยที่มีอิทธิพลเชิงบวกและปัจจัยที่มีอิทธิพลเชิงลบต่อการยอมรับระบบชำระค่าผ่านทางพิเศษอัตโนมัติผ่านแอปพลิเคชันเอ็มโฟลว์ไทย โดยศึกษาผ่านการประยุกต์ใช้กรอบแนวคิดแบบจำลองการยอมรับเทคโนโลยี แนวคิดความไว้วางใจ และทฤษฎีการต่อต้านนวัตกรรม ด้วยการเก็บข้อมูลจากกลุ่มตัวอย่างทั้งหมด 170 ราย จากแบบสอบถามอิเล็กทรอนิกส์ผ่านช่องทางสื่อสารออนไลน์ กลุ่มตัวอย่างเป็นบุคคลทั่วไปที่มีประสบการณ์เคยชำระค่าผ่านทางพิเศษอย่างน้อยหนึ่งระบบและเป็นผู้ที่ไม่เคยใช้บริการแอปพลิเคชันเอ็มโฟลว์ไทยมาก่อน งานวิจัยนี้ใช้การวิเคราะห์การถดถอยแบบง่ายและการวิเคราะห์การถดถอยแบบพหุคูณสำหรับการทดสอบสมมติฐานการวิจัย ผลการศึกษาพบว่าการรับรู้ความง่ายในการใช้งานมีอิทธิพลเชิงบวกต่อความไว้วางใจต่อระบบและการรับรู้ประโยชน์อย่างมีนัยสำคัญ นอกจากนี้การรับรู้ความง่ายในการใช้งาน การรับรู้ประโยชน์และอุปสรรคด้านคุณค่ามีอิทธิพลเชิงบวกต่อความตั้งใจในการใช้งานแอปพลิเคชันเอ็มโฟลว์ไทยของผู้ใช้งาน โดยทั้งสามปัจจัยนี้ล้วนเป็นอิทธิพลเชิงบวกต่อการยอมรับเทคโนโลยี ทั้งนี้การรับรู้ประโยชน์มีอิทธิพลเชิงบวกต่อความตั้งใจในการใช้งานมากที่สุด การรับรู้ความง่ายในการใช้งานมีอิทธิพลเชิงบวกต่อความตั้งใจในการใช้งานรองลงมา ส่วนอุปสรรคด้านคุณค่ามีอิทธิพลเชิงบวกต่อปัจจัยความตั้งใจในการใช้งานน้อยที่สุด ในทางกลับกันปัจจัยที่มีอิทธิพลเชิงลบต่อการยอมรับเทคโนโลยีมีเพียงปัจจัยเดียวคืออุปสรรคด้านความเสี่ยง โดยอุปสรรคด้านความเสี่ยงมีอิทธิพลเชิงลบอย่างมีนัยสำคัญต่อความตั้งใจในการใช้งานแอปพลิเคชันเอ็มโฟลว์ไทยของผู้ใช้งาน
DOI: 10.14457/tu.the.2022.684
title: Design and development of mechanical solar tracker

description: Solar tracking systems today rely heavily on microcontrollers, and, in turn, requires knowledge about electromechanical system to setup and maintain. They also require a substantial initial financial investment, deterring majority consumer grade solar panel users from utilising the benefits of a tracked system, especially in rural areas where the higher efficiency would prove to be significantly beneficial. In lieu of that, a complete mechanical system was envisioned and tested to mitigate the entry barrier to solar tracking systems, both in terms of price and complexity. The final product increases efficiency by approximately 28% and can be built within a budget of 1200 Thai Baht.
DOI: 10.14457/tu.the.2022.685
title: แนวทางการศึกษาและการจัดการตู้ลิฟต์โดยสารแบบ 2 แกน โดยใช้หลักการทางพันธุกรรม

description: การศึกษานี้เป็นการศึกษาการจัดการตู้ลิฟต์โดยสาร แบบ 2 แกน โดยใช้หลักการทางพันธุกรรมเพื่อเป็นการปรับปรุงระบบการทำงานของลิฟต์เพื่อหาเวลาที่สั้นที่สุดในการเดินทาง โดยแบ่งการศึกษาออกเป็น 2 แบบ คือการคำนวณแบบจำลองทางคณิตศาสตร์ และใช้โปรแกรม MATLAB R2021b ในการคำนวณ มาประยุกต์ใช้ในการคำนวณปัญหาเพื่อการจัดการและทำให้เกิดประสิทธิภาพ แบ่งสถานการณ์จำลองออกเป็น 2 เงื่อนไข คือ การเดินทางข้ามอาคารโดยใช้ลิฟต์ที่เคลื่อนที่ได้ทั้งแนวนอนและแนวตั้ง และอีกแบบคือข้ามอาคารโดยการใช้ลิฟต์แนวตั้ง และเดินเท้าในแนวราบ มีประชากรคือลิฟต์ภายในอาคาร และเลือกกลุ่มตัวอย่างเป็นลิฟต์ 4 ตัว ภายในอาคารโรงพยาบาล 7 ชั้น 2 อาคาร ผลการวิจัยพบว่า เปรียบเทียบการเดินทางจากอาคารหนึ่งไปยังอีกอาคารหนึ่ง มีระยะเวลาในเดินทางด้วยลิฟต์ในแนวนอนและแนวตั้ง เวลาที่น้อยที่สุดคือ 436 วินาที ที่เจเนอเรชันที่ 129 และการใช้ลิฟต์แนวตั้ง และเดินเท้าในแนวราบ เวลาที่น้อยที่สุดคือ 452 วินาที ที่เจเนอเรชั่นที่ 474 ซึ่งเป็นการประมวลผลที่กำหนดให้ลิฟต์เดินทางไปให้ครบทุกชั้นของอาคาร A และอาคาร B สรุปได้ว่าหลังการปรับปรุงการคำนวณทั้ง 2 แบบ ผลของการคำนวณมีความสอดคล้องกันคือ เวลาที่ใช้เดินทางมีการลดลง ซึ่งจะส่งผลให้การใช้ลิฟต์มีประสิทธิภาพมากขึ้น
DOI: 10.14457/tu.the.2022.686
title: การศึกษาทดลองและการสร้างแบบจำลองในสองมิติของการสกัดกัญชาโดยใช้คาร์บอนไดออกไซด์ของไหลยิ่งยวด

description: วิทยานิพนธ์ฉบับนี้มุ่งเน้นไปที่การสร้างสมการการคำนวณการสกัดที่เหมาะสมกับการสกัดกัญชาโดยใช้วิธีของไหลยิ่งยวดของคาร์บอนไดออกไซด์ มีการทดลองการสกัดที่ความดัน 200 บาร์ และ อุณหภูมิ 50 องศาเซลเซียส และศึกษาสมการทางคณิตศาสตร์ 2 สมการหลัก ๆ ที่นิยมนำมาอธิบายพฤติกรรมการสกัด (Sovova และ Reverchon) ซึ่งเป็นสมการใน 1 มิติ โดยเลือกใช้สมการของ Reverchon ในการคำนวณ เพื่อนำมาเปรียบเทียบกับผลการทดลองและจะได้ค่าสัมประสิทธิ์การแพร่โดยใช้หลักการของ RMS ในการหาค่าคลาดเคลื่อนที่ต่ำสุดจนกระทั่งได้ค่าสัมประสิทธิ์ที่เหมาะสมกับการสกัดกัญชา (D = 2.549 x 10-13 m2/s) และสามารถนำไปประยุกต์ในการจำลองการสกัดที่ 2 มิติ เพื่อดูพฤติกรรมการสกัดกัญชาในถังสกัดได้ โดยมีการคำนวณลักษณะการไหลของคาร์บอนไดออกไซด์ภายในถังสกัด (Navier-Stokes Equation) และนำความเร็วที่คำนวณได้ไปใช้ในสมการการสกัดที่ถูกปรับให้อยู่ในรูปของสมการ 2 มิติ และดูผลวิเคราะห์การจำลองการสกัด การคำนวณทางคณิตศาสตร์ทั้งหมดจะใช้โปรแกรม COMSOL ในการแก้ปัญหาระเบียบวิธีเชิงตัวเลข และโปรแกรม MATLAB ในการคำนวณหาค่าสัมประสิทธิ์การแพร่
DOI: 10.5281/zenodo.8366610
title: Wykaz 21. Wykaz stanowisk Tuponia mixticolor wykorzystanych podczas modelowania niszy ekologicznej

description: Zielińska, Anna. Ocena warunków siedliskowych dla inwazyjnych gatunków pluskwiaków różnoskrzydłych (Hemiptera: Heteroptera) na terenie Europy, ze szczególnym uwzględnieniem Polski (praca doktorska). Wykaz 21. Wykaz stanowisk Tuponia mixticolor wykorzystanych podczas modelowania niszy ekologicznej (dane na dzień: 02.09.2022).
DOI: 10.5281/zenodo.8366609
title: Wykaz 21. Wykaz stanowisk Tuponia mixticolor wykorzystanych podczas modelowania niszy ekologicznej

description: Zielińska, Anna. Ocena warunków siedliskowych dla inwazyjnych gatunków pluskwiaków różnoskrzydłych (Hemiptera: Heteroptera) na terenie Europy, ze szczególnym uwzględnieniem Polski (praca doktorska). Wykaz 21. Wykaz stanowisk Tuponia mixticolor wykorzystanych podczas modelowania niszy ekologicznej (dane na dzień: 02.09.2022).
DOI: 10.14457/tu.the.2022.687
title: การวิเคราะห์ศึกษาทัศนคติของผู้ใช้งานยานยนต์ไฟฟ้าในมุมมองของทฤษฎีการแพร่กระจายนวัตกรรม

description: การใช้งานยานยนต์ไฟฟ้ามีแนวโน้มเติบโตอย่างรวดเร็วสามารถสังเกตุได้จากผู้ผลิตรถจากแทบทุกค่ายไม่ว่าจะเป็นผู้หน้าใหม่ที่ก้าวเข้ามาในอุตสาหกรรมนี้หรือผู้เล่นหน้าเก่าต่างปรับตัวเพื่อรุกตลาดนี้อย่างหลีกเลี่ยงไม่ได้ นอกจากนี้อุตสาหกรรมรถยนต์ในประเทศและอุตสาหกรรมเกี่ยวเนื่องจะได้รับผลกระทบอย่างหลีกเลี่ยงไม่ได้ ดังนั้นธุรกิจต่าง ๆ จึงควรศึกษาวิจัยและพัฒนาเพื่อวิเคราะห์พฤติกรรมที่จะเปลี่ยนแปลงไปของผู้บริโภค งานวิจัยนี้มีวัตถุประสงค์เพื่อสำรวจปัจจัยที่มีอิทธิพลต่อความตั้งใจในการใช้งานยานยนต์ไฟฟ้า ผ่านมุมมองของทฤษฎีการแพร่กระจายนวัตกรรมประกอบไปด้วยคุณลักษณะประโยชน์เชิงเปรียบเทียบ คุณลักษณะที่เข้ากันได้ คุณลักษณะความยุ่งยากซับซ้อน คุณลักษณะสามารถทดลองใช้ได้ และคุณลักษณะสามารถสังเกตได้ งานวิจัยนี้สำรวจบทบาทของปัจจัยต่าง ๆ รวมถึงการรับรู้ความเสี่ยงด้านความเป็นส่วนตัว การรับรู้ความเพลิดเพลิน และมูลค่าราคา ในการกำหนดความตั้งใจของผู้บริโภคในการใช้งานยานยนต์ไฟฟ้างานวิจัยนี้เป็นงานวิจัยเชิงปริมาณรูปแบบการวิจัยเชิงสำรวจ โดยการใช้เครื่องมือแบบสอบถามในการเก็บรวบรวมข้อมูลจากกลุ่มตัวอย่าง ที่มีความตั้งใจใช้ยานยนต์ไฟฟ้า มีความสนใจในเทคโนโลยียานยนต์ไฟฟ้า และมีประสบการณ์เกี่ยวกับยานยนต์ไฟฟ้า ผลการวิจัยพบว่าการรับรู้ความเพลิดเพลิน คุณลักษณะที่เข้ากันได้ และมูลค่าราคาเป็นปัจจัยบ่งชี้ความตั้งใจของผู้บริโภคในการใช้รถยนต์ไฟฟ้าอย่างมีนัยสำคัญ นอกจากนี้คุณลักษณะประโยชน์เชิงเปรียบเทียบยังเป็นปัจจัยสำคัญที่มีอิทธิพลต่อมูลค่าราคาความสำคัญของานวิจัยฉบับนี้ชี้ให้เห็นถึงความสำคัญของการรับรู้ความเพลิดเพลิน คุณลักษณะที่เข้ากันได้ และมูลค่าราคา เป็นปัจจัยที่ส่งเสริมความตั้งใจในการใช้งานยานยนต์ไฟฟ้า อีกทั้งปัจจัยมูลค่าราคายังได้รับอิทธิพลมาจากคุณลักษณะประโยชน์เชิงเปรียบเทียบ ผู้ผลิตรถยนต์และผู้มีส่วนได้ส่วนเสียที่เกี่ยวข้องสามารถใช้ผลการวิจัยเหล่านี้เพื่อพัฒนากลยุทธ์และความคิดริเริ่มที่ตรงเป้าหมายเพื่อจัดการกับอุปสรรคและเพิ่มความตั้งใจในการใช้รถยนต์ไฟฟ้า